Pentru azi am un caz școală pe care vreau să-l atac de ceva vreme. Pornim de la vânzarea E.ON România, la reacțiile stârnite, ca să înțelegem cum funcționează trădarea. Cu toate că, dezvăluind de la început o parte din subiect, credeți că intuiți ceea ce am de spus, vă cer să citiți cu atenție de la cap la coadă întrucât conotațiile sunt diferite de cele la care vă gândiți acum. 

Problema vânzării E.ON România a stârnit numeroase controverse, în special ca efect al țării de proveniență a cumpărătorului, anume Ungaria. Dacă mai adăugăm și detaliul că MVM este de fapt o companie de utilități aparținând statului maghiar, atunci tot subiectul tinde să devină exploziv în ochii românilor. Atât de exploziv încât unii au început să facă un fel de chetă pentru ca „E.ON să nu ajungă la unguri”. Hmm, dar de ce? - aș întreba eu. Era mai bine la nemți? Și i-aș întreba mai ales p-ăștia cu „Ardialu'”, cu „m-am săturat de România” și cu restul aberațiilor, o chestie dureroasă: „Care-i misterul facturilor substanțial mai mari pe care le plătesc abonații E.ON față de ceilalți?”. V-ați gândit la asta? Pentru mine nu MVM e problema, ci haosul pieței energetice de la noi care ne face victime. Dar să nu anticipez, ci să dăm cuvântul „experților”.

Există un personaj interesant pe piața autohtonă de energie. Numele său e Răzvan Nicolescu. A fost și ministru al Energiei, după ce a lucrat peste tot pe unde trebuie pentru a obține „calificativele” necesare. Este numit și „expert în energie”, titlu care-ar trebui să-l facă pe cel care-i ascultă opiniile să lase capul jos, ca și când ar vorbi un înțelept. Iar în prezent, pentru a înțelege contextul, lucrează la Deloitte. Hai să vedem ce ne zice, cu cuvintele sale, fostul ministru al energiei:

„MVM este dispus să plătesca pentru EOn Furnizare un preț premiu. Vor să controleze direct consumatorii. La ce preț vor livra? La prețul la care vor livra si companiile românesti Romgaz și Petrom care au rezerve de gaz pe o perioada mult mai mică decât Gazprom.

Dacă vor obține aprobarea pentru preluarea EOn Furnizare, cei de la MVM vor cumpăra toată cantitatea de energie electrică produsă de minunații irakieni de la Mintia care cred ca au primit și ceva subvenții de la stat pentru proiectul lor. Ungurii nu vor plăti cu bani, ci cu gaz rusesc energia electrica produsă la Mintia. Rețineți asta! Sa nu va prefaceți că nu ați știut!

Transgaz va face imediat o conductă nouă pentru Mintia pentru că e frumos să construiești, nu? La fel cum construiesc Tuzla – Podișor de care nu era nevoie. Sute de milioane aruncate in Turcia și Rusia.

Planul alternativ la această rusificare a sectorului energetic românesc era un parteneriat romano-american pe care l-am gândit in 2014 și care era legat de Exxon, Grecia, Coridorul Vertical, LNG Tellurian si altele. Mai sunt șanse? Cu Donald Trump, încă sunt.”

S-o luăm pe rând, că doar avem suficient material cu iz de auto-denunț în declarația ministrului. Așadar reținem că ungurii de la MVM nu sunt buni deoarece le vor vinde românilor gaz „la preț de Romgaz”, adică mic! De asemenea, ar fi toxici că le-ar plăti ălora de la Mintia prețul energiei electrice cu gaz. Și în întreaga tărășenie ar urma să fie târât inclusiv Transgaz, care ar face o conductă către Mintia. Frate, d-aia e expert, că le știe ca la carte! Hai să înțelegem problema „pas cu pas”, vorba Plăvanului.

În primul rând, centrala de la Mintia urmează să funcționeze cu ... gaz. Au, iaca prima surpriză! Păi dacă merge pe gaz, ghici ce: cineva va trebui să ducă o conductă acolo. Cin' să fie? Cum încă suntem în România, părerea mea e că ... Transgaz. Cu alte cuvinte, tovarășul Nicolescu de la Energie bagă propagandistic Transgazul în ecuație așa, ca să-i iasă o figură de stil. Stați puțintel că nici n-am zgâriat suprafața problemei. 

De fapt marea problemă a tovarășului Nicolescu este prețul: ungurii ar veni cu prețuri de România deoarece iau gaze de la ruși și astfel își propun să „controleze direct consumatorii”.